Wara titjira ġdida tal-Pont Umanitarju bl-Ajru tal-UE għas-Sudan t'Isfel illum li ġġorr 41 tunnellata ta' provvisti, il-Kummissjoni issa kkoordinat u ffinanzjat il-konsenja ta' aktar minn 1,100 tunnellata ta' tagħmir mediku għal żoni kritiċi fl-Afrika, l-Asja u l-Amerika. Il-pajjiżi appoġġati jinkludu l-Afganistan, il-Burkina Faso, ir-Repubblika Ċentru-Afrikana, ir-Repubblika Demokratika tal-Kongo, l-Iran, is-Sudan, is-Sudan t'Isfel, il-Haiti, is-Somalja, il-Guinea Bissau, l-Iraq u l-Yemen. Il-45 Titjira tal-Pont bl-Ajru ttrasportaw ukoll 1,475 membru tal-persunal mediku u umanitarju minn mindu tnedew fit-8 ta' Mejju 2020. Il-Kummissarju għall-Ġestjoni tal-Kriżijiet, Janez Lenarčič li kien fuq diversi titjiriet tal-Pont tal-Ajru qal: “L-UE ma beżatx milli turi solidarjetà globali waqt il-pandemija tal-coronavirus. Neħtieġu aktar kooperazzjoni u koordinazzjoni fil-livell internazzjonali biex verament inkunu nistgħu nżommu l-pandemija taħt kontroll. It-titjiriet tagħna tal-Pont bl-Ajru tal-UE għamlu differenza reali f'pajjiżi b'sistemi tas-saħħa fraġli. Se nnkomplu naħdmu kemm fl-Ewropa kif ukoll internazzjonalment biex nappoġġaw lill-imsieħba tagħna li qed jiffaċċjaw din l-isfida komuni.” Minbarra li tipprovdi kapaċitajiet ta' trasport, l-UE pprovdiet ukoll appoġġ diplomatiku biex tiffaċilita l-aċċess għat-twassil umanitarju. L-UE qed tikkoordina mill-qrib u tikkumplimenta l-operazzjonijiet ta' titjiriet tan-NU ġestiti mill-Programm Dinji tal-Ikel. Sfond Il-pandemija tal-coronavirus ġabet magħha sfidi loġistiċi kbar għall-komunità umanitarja. Il-Pont Umanitarju bl-Ajru tal-UE, parti mill-approċċ Team Europe, joffri kapaċità ta' trasport bl-ajru lill-Istati Membri tal-UE b'appoġġ għall-bżonnijiet loġistiċi immedjati tal-atturi umanitarji, inkluż it-trasport ta' provvisti umanitarji u persunal minn u għal pajjiżi terzi u jkopri 100% tal-ispejjeż tat-trasport. Permezz tat-titjiriet tar-ritorn tagħha, l-inizjattiva tgħin ukoll bit-trasport ta' timijiet umanitarji fuq rotazzjoni u tassisti fir-ripatrijazzjoni taċ-ċittadini tal-UE. Filwaqt li l-ħtiġijiet jibqgħu għoljin f'ħafna żoni kritiċi; il-Pont Umanitarju bl-Ajru tal-UE jżomm il-kunsinna ta' għajnuna vitali waqt l-assenza ta' merkanzija kummerċjali u titjiriet tal-passiġġieri. Għal Aktar Informazzjoni Il-Pont Umanitarju bl-Ajru tal-UE